Pracovný dokument útvarov Komisie - Dokument sprevádzajúci Návrh nariadenie Európskeho Parlamentu a Rady, ktorým sa mení a dopĺňa nariadenie (ES) č. 648/2004 s cieľom prispôsobiť ho nariadeniu (ES) č. … o klasifikácii, označovaní a balení látok a zmesí a ktorým sa mení a dopĺňa smernica 67/548/EHS a nariadenie (ES) č. 1907/2006 - Zhrnutie posúdenia vplyvu v súvislosti s implementáciou GHS do práva spoločenstva {KOM(2007) 613 v konečnom znení} {SEK(2007) 1337} /* SEK/2007/1338 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 17.10.2007 SEK(2007) 1338 PRACOVNÝ DOKUMENT ÚTVAROV KOMISIE Dokument sprevádzajúci Návrh NARIADENIE EURÓPSKEHO PARLAMENTU A RADY, ktorým sa mení a dopĺňa nariadenie (ES) č. 648/2004 s cieľom prispôsobiť ho nariadeniu (ES) č. … o klasifikácii, označovaní a balení látok a zmesí a ktorým sa mení a dopĺňa smernica 67/548/EHS a nariadenie (ES) č. 1907/2006 ZHRNUTIE POSÚDENIA VPLYVU V SÚVISLOSTI S IMPLEMENTÁCIOU GHS DO PRÁVA SPOLOČENSTVA {KOM(2007) 613 v konečnom znení}{SEK(2007) 1337} PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU V SÚVISLOSTI S IMPLEMENTÁCIOU GHS DO PRÁVA SPOLOČENSTVA Cieľom Globálneho harmonizovaného systému klasifikácie a označovania látok a zmesí (Globally Harmonised System of classification and labelling of substances and mixtures, GHS), ktorý bol formálne prijatý Hospodárskou a sociálnou radou OSN (UN ECOSOC) v júli 2003, je zaviesť na celom svete rovnaké kritériá klasifikácie, ako aj oznamovanie nebezpečnosti chemikálií prostredníctvom označení, a tým podporovať zodpovedné zaobchádzanie s nimi. Malo by sa tým uľahčiť celosvetové obchodovanie s chemikáliami a zároveň chrániť zdravie ľudí a životné prostredie. Toto posúdenie vplyvu sa týka implementácie GHS v EÚ prostredníctvom navrhovaného nariadenia a následných zmien ďalších súvisiacich právnych predpisov Spoločenstva o chemikáliách („nadväzujúce právne predpisy“). Je založené na štúdiách o posúdení vplyvu, ktoré vypracovali RPA a London Economics, na vlastnej práci útvarov Komisie týkajúcej sa napríklad dôsledkov pre nadväzujúce právne predpisy o chemikáliách a na odpovediach získaných v rámci internetovej konzultácie. Z analýzy vyplýva, že z dlhodobého hľadiska sa implementácia GHS podľa všetkého oplatí, keďže (trvalé) prínosy vo forme úspor nákladov spojených s obchodom nakoniec prevýšia jednorazové náklady na implementáciu. K úsporám nákladov, ktoré vo všetkých odhadoch predstavujú v priemere niekoľko pracovných dní na spoločnosť za rok, dôjde podstatným znížením regulačných prekážok obchodu spôsobených celosvetovými rozdielmi v klasifikácii a označovaní. Povedie to následne k zintenzívneniu obchodu s chemikáliami uskutočňovanému s tretími krajinami, a prostredníctvom lepšej vonkajšej konkurencieschopnosti priemyselného odvetvia EÚ sa tým prispeje k zvýšeniu rastu a zamestnanosti. Náklady na implementáciu však treba udržať pod kontrolou, aby sa dosiahli čisté prínosy aj v blízkej budúcnosti a aby sa predišlo zbytočným nákladom a administratívnemu zaťaženiu malých a stredných podnikov. V prvom rade si to vyžaduje hladký prechod z dnešného systému na GHS, ktorým sa zachováva terajšia vysoká úroveň ochrany životného prostredia a zdravia a minimalizuje zaťaženie spoločností. Prechodné obdobie musia tvoriť dve po sebe idúce fázy pre látky a pre zmesi stanovené tak, aby sa predišlo väčším problémom s uskutočniteľnosťou, umožnili synergie s preskúmaniami klasifikácie v rámci postupnej registrácie podľa REACH a zladila rýchlosť implementácie GHS s inými časťami sveta s cieľom neprísť o časť obchodných výnosov. V posúdení vplyvu sa podporuje stanovenie prechodného obdobia pre látky tak, aby sa zhodovalo s termínom stanoveným pre zoznam klasifikácie a označovania podľa REACH. Kratšie prechodné obdobie by sa v praxi presadzovalo ťažšie a mohlo by vyvolať potrebu znovu označiť značné množstvo existujúcich zásob. Dlhšie prechodné obdobie by bolo takisto problematické pre výrobcov zmesí, ktorí chcú začať so skorým uplatňovaním GHS. Pokiaľ ide o následnú fázu prechodného obdobia pre zmesi, v posúdení sa podporuje dĺžka 4½ roka. Je zrejmé, že zdanlivo mierne predĺženia prechodného obdobia pre zmesi nad rámec uvedenej lehoty by naopak viedli k zvyšovaniu zaťaženia spôsobeného súčasným spravovaním dvoch systémov klasifikácie, čo by prevážilo uľahčenie, ktoré by dodávateľom zmesí pôsobiacim v dlhých dodávateľských reťazcoch, medzi nimi mnohým malým a stredným podnikom, plynulo z lepšieho prispôsobenia sa požadovaným zmenám a z rozloženia nákladov. Kratšie obdobie by znamenalo, že menej dodávateľov zmesí by malo prospech z klasifikácií látok a prvotných zmesí podľa GHS prichádzajúcich dodávateľským reťazcom. Obdobie s dĺžkou 4,5 roka sa uprednostňovalo aj v odpovediach získaných v rámci verejnej konzultácie so zainteresovanými stranami, ktoré sa väčšinou vyjadrili v prospech stredne dlhých prechodných období.